**Kristin Tattar** (sündinud 3. juulil 1992 Pärnus) on Eesti kettagolfimängija (PDGA #73986).

Tattar on läbi aegade Eesti kõige edukam naiskettagolfar, kelle nimel on 2019. aasta lõpu seisuga kõrgeim PDGA reiting, mis kunagi ühelegi eestlannale antud. 2022. aastal ja 2023. aastal tuli Kristin kettagolfi maailmameistriks.

Elukäik
-------

Kristin Tattar lõpetas 2011. aastal Audentese Spordikooli Otepää filiaali. Pärast gümnaasiumit suundus Tattar Tartusse ning asus õppima Tartu Ülikooli õigusteaduskonnas.

Ta on endine Eesti noorte suusakoondise liige ja kahekordne suusatamise Eesti meister noorte hulgas.

2011. aastal tegi Tattar terviserikke tõttu suusatamisega lõpparve ja asus otsima uusi väljakutseid. Kolm aastat hiljem leidis tollal 22-aastane Tattar enda jaoks kettagolfi ja juba aasta hiljem sai temast kutseline kettagolfimängija. 16. novembril 2017 asutati koos elukaaslase Silver Lätiga DG Academy, kus mõlemad töötavad treenerina ning tegelevad rajadisaini ja kettagolfivõistluste korraldamisega.

Võistluskarjäär
---------------

Tattar on olnud 2015. aastast PDGA (Professional Disc Golf Association) liige ning osalenud võistlustel nii Eestis kui ka Euroopas ja Ameerikas. PDGA andmetel on ta võitnud üle poole võistlustest, millel on osalenud.

Oma lühikese kettagolfi võistluskarjääri jooksul on ta suutnud juba üsna algusest peale olla väga edukas. 2014 aastal osales ta esimest korda Eesti discgolfi meistrivõistlustel ning võitis kohe ka kuldmedali. Võidult võidule sammunud Tattar on võitnud Eestis peaaegu kõik, mida võita võimalik: ta on kuuekordne naiste meister, kolmekordne paarisvõistluste meister jne.

2018. aastal võttis Kristin ette tuuri USA-sse, mis esindab suuremat osa maailma kettagolfi paremikust. Seal osales ta kahel võistlusel - Delaware Disc Golf Challenge presented by Innova - National Tour ja USWDGC (United States Women's Disc Golf Championships) - jäädes vastavalt 2. ja 4. kohale. Õigustatult otsustas Kristin Tattar 2019. aastal osaleda veelgi enamatel Põhja-Ameerika võistlusel. Ta võitis kõigepealt Kanada lahtised meistrivõistlused ja kaks nädalat hiljem päädis turnee Ameerika Ühendriikide naiste kettagolfi meistrivõistluste esikohaga, edestades sama võistluse kolmekordset võitjat ja viiekordset maailmameistrit Paige Pierce’i. Ühtlasi on Tattar sellega esimene eurooplane, kes USA naiste meistrivõistlused on võitnud.

Kokku on Tattar 2019. aastal võistelnud 17 PDGA tunnustatud individuaalvõistlusel, millest võitnud on kümme ja teise koha saavutanud viiel korral.

Tunnustus
---------

Alates 2015. aastast on Eesti Discgolfi Liit valinud Kristin Tattari igal aastal parimaks naisdiscgolfariks. 2017. ja 2018. aastal valiti Tattar Pärnumaa aasta naissportlaseks. 2018. aastal valis Euroopa PDGA ta aasta parimaks naisdiscgolfariks.

Meeskond
--------

Alates 2017. aastast on Tattar Rootsist pärit kettagolfivarustuse tootja Latitude 64º spondeeritud Team 64º liige. Kuigi suursponsoriks on Latitude 64º, täidavad Tattari kotti ka teised Trilogy (Latitude 64º, Dynamic Discs, Westside Discs) brändide kettad.

Viited
------

1. 1 2 3 4  Kristin Tattar PDGA #73986 PDGA (vaadatud 30.09.2019)
2. ↑  Mängijate statistika: Eesti: Naised PDGA (vaadatud 28.11.2019)
3. ↑  "Kristin Tattar tuli kettagolfi maailmameistriks" ERR, 4. september 2022
4. ↑
5. 1 2 3 4 5 6 7   Madison, S. (2019) Intervjuu Kristin Tattariga. Tartu
6. 1 2  Kettataltsutaja inspireeriv edulugu. Nelja aastaga nullist maailma parimate sekka Delfi Sport (vaadatud 30.09.2019)
7. 1 2  Tomberg, J. (2017). Tervis lõpetas karjääri, aga ometi sai naisest aastaid hiljem oma ala tipp. Kuidas see juhtus? DELFI TV (vaadatud 28.09.2019)
8. ↑  Delaware Disc Golf Challenge presented by Innova - National Tour 2018 PDGA (vaadatud 28.09.2019)
9. ↑  United States Women's Disc Golf Championships 2018 PDGA (vaadatud 28.09.2019)
10. ↑  Canadian National Disc Golf Championships Powered By Innova Champion Discs 2019 PDGA (vaadatud 28.09.2019)
11. ↑  United States Women's Disc Golf Championships 2019 PDGA (vaadatud 28.09.2019)
12. ↑  Paige Pierce Wikipedia (vaadatud 28.11.2019)
13. ↑  2018 PDGA Europe Players of the Year Announced PDGA (vaadatud 28.11.2019)
14. ↑  Latitude 64º Team Pro Latitude 64º (vaadatud 28.11.2019)

Välislingid
-----------

|  |  |
| --- | --- |
|  | Tsitaadid Vikitsitaatides: **Kristin Tattar** |

* Kristin Tattar tegi taas discgolfi ajalugu, järgmiste turniiridega võib alistuda maagiline piir